Fra mandag den 10. marts til og med søndag den 16. marts 2014 gennemfører politiet en landsdækkende indsats rettet mod manglende brug af sikkerhedssele og anvendelse af håndholdt mobiltelefon under kørslen. Brug af sikkerhedssele er stadig et af de vigtigste midler til at nedsætte antallet af dræbte og kvæstede i biler. Havarikommissionen har i en rapport "Hvorfor sker ulykkerne" dokumenteret at manglende selebrug er en afgørende skadefaktor. Ved en tilsvarende kontrol i 2013 blev der standset 6.863 køretøjer. 1.060 personer blev sigtet for manglende brug af sikkerhedssele, mens 48 førere blev sigtet for ikke at have spændt børn i bilen fast. Desuden blev 663 personer sigtet for at have anvendt håndholdt mobiltelefon under kørslen. Ugens kontrol er en del af det fælleseuropæiske færdselssamarbejde i TISPOL.

Referat:
I hele landet vil politiet i denne uge rette en indsats mod manglende brug af sikkerhedssele og anvendelse af mobiltelefon under kørslen.